Ote Nykäsen kirjeestä Erkolle

Olen jututtanut kymmeniä virassa olevia tai eläkkeellä olevia poliiseja ja useita entisiä tai nykyisiä rikollisia ja hämäräliikemiehiä. Olen saanut hyvän kuvan siitä, kuinka rikollisten, talousrikollisten ja poliisijohdon yhteistyö synnytti eräänlaisen suomalaisen mafian ja korruptiosta tuli maan tapa.

--- Virkkunen esti julkaisun. Kyselyihini ei vastata. Pari kertaa minulle on sanottu suoraan, ettei juttua julkaista, mutta keskustelun jälkeen on pyydetty lisää miettimisaikaa. Virkkunen on perustellut kantaansa sillä, ettei "löydy naulaa", jolla artikkeli sidottaisiin tähän päivään. Osa mädän poliisijohdon valitsemista poliiseista on (kuitenkin) edelleen virassa.

--- Espanjan tiedotusvälineet metsästävät korruptoitunutta poliisipäällikköään ympäri maailmaa, Italiassa vedetään poliisijohtoa ja tuomareita tilille vanhoista synneistä ja mafiakontakteista. Meillä ei riitä edes se, että entinen poliisin kakkosmies Pertti Virolainen sanoo suoraan, että korruptiosta syntyi poliisijohdossa periytyvä käytäntö tai että kolme korkeaa poliisimiestä myöntää, että tuon ajan johtavat talousrikolliset sponsoroivat ylintä poliisijohtoa.